《赋得书味夜灯知得知字五排》
清代·石嗣庄

不尽书间味，寒灯伴读宜。澄观惟永夜，索解有新知。

眼界空明地，心花焕发时。甘从回后得，妙自静中思。

趣合丁函盎，辉曾乙火披。十分胸次领，一点案头窥。

竟夕膏频继，多情照弗疲。精华残简共，形影短檠随。

彩忆藜光彻，甜生蔗境迟。酸咸殊俗好，风雨问前期。

咀嚼千篇富，玲珑四望垂。伫看莲炬朗，珥笔侍彤墀。

作者简介：石嗣庄，清道光年间（1821～1850）人士。生平不详。以下诗作收录于徐宗干编，海东书院刊印之《瀛州校士录》。